Suid-Afrika se eie ‘Toddlers & Tiaras’Argieffoto: Toddlers & Tiaras ŉ Professionele kenner en beoordelaar in die Suid-Afrikaanse skoonheidsbedryf is bekommerd oor ŉ groeiende tendens wat veroorsaak dat Suid-Afrikaanse modelkompetisies vir kinders in “sirkusse” ontaard. “Ons beweeg al hoe meer in dieselfde rigting as die Amerikaners, wat dié kompetisies heeltemal uit verband ruk,” het die beoordelaar, wat verkies om anoniem te bly, Dinsdag aan Maroela Media gesê. Sy verwys na die werklikheidsreeks Toddlers & Tiaras wat in Amerika vervaardig word en op DStv uitgesaai word, waar ouers so ver gaan om hul kinders te verfraai dat hulle soos regte porseleinpoppe lyk. Hulle word grimeer, kry haarverlengings, hul velle word verbruin en van hulle kry selfs “Flippers”, oftewel valstande vir kinders. Dit kan teen sowat R2 500 van tandartse aangeskaf word. “Dieselfde gebeur nou gereeld hier met modelkompetisies. Dit het aan die lig gekom dat al hoe meer 4 tot 6-jariges en 7 tot 9-jarige modelle van Flippers gebruik maak,” het die kenner gesê. Volgens ons bron, wat onder andere ook internasionale kompetisies beoordeel, beskou sy die dra van valstande as oneerlik. “Nie enige professionele beoordelaar wat sy sout werd is, gee vir kinders swakker punte omdat hulle ŉ verlore tand het nie. Ons beoordeel ook nie tieners negatief as hulle skewe tande of draadjies het nie. Dus, as ouers vir hul kinders valstande insit, is hulle oneerlik in ŉ poging dat die kind moet wen,” het sy bygevoeg. “Wat meer skokkend is, is dat ek al terugvoer van ŉ ouer gekry het wat erken dat haar kind beter punte kry vandat sy Flippers begin dra het.” Die kenner het ŉ beroep op alle beoordelaars gedoen om nie toe te laat dat Suid-Afrika se modeparades in “sirkusse” ontaard nie, en die “oneerlikeheid” op die lappe te bring. Hier volg ŉ insetsel van Toddlers & Tiaras wat op YouTube gelaai is.